作者：无名氏
词牌/韵律：春雪间早梅

paragraphs: 梅将雪共春。
彩艳灼灼不相因。
逐吹霏霏能争密，排枝碎碎巧妆新。
谁令香来满坐，独使净敛无尘。
芳意饶呈瑞，寒光助照人。
玲珑次第开已遍，点缀坐来频。
那是俱怀疑似，须知造化，两各逼天真。
荧煌清影初乱眼，浩荡逸气忽迷神。
未许琼花并重，将从玉树相亲。
先期迎献岁，更同歌酒占兹辰。
六华蜡蒂相辉映，轻盈敢自珍。